Talvehooajal pealinna klubis Partei kodunenud üritustesari Club Cabrio kolib 24ndal juunil Pärnusse Beach Clubi. Watergate festivali raames toimub soliidse lineup'iga pidu, kus erikülaliseks Lõuna-Aafrikast päris Jase Baillie. Nagu päritolumaa järgi võiks eeldada, keskendub Jase põhiliselt  tribal-muusikale. Suures saalis mängivad temaga koos erinevat house'i Eesti ametivennad Dave Storm, Kyka, Chris Mil, Ricky Inch, Dj Ecstatic ja Mad.Is. Lounge poolel poetavad niiskeid downtempo, hip-hop ja drum'nbass radasid QBA, Mark Slavin ja Lorenzo.    Peoga samal nädalal ilmub ka Cabrio järjekordne singel, sedapuhku artistiks Mastercris Portugalist. Tema värskele EP-le "Suspiro" on teinud remiksid Kolumbiast pärit Madriidis tegutseva tantsumuusikajaama Loca FM saatejuht DJ Bee ja Rootsi  uustulnuk Pouyah. Veel sel suvel on oodata uut muusikat ka Eesti produtsentidelt Kyka ja Spin Science.    Cabrio Records on juba alates 2004. aastast olnud suurepärane väljund sellistele Eesti muusikaprodutsentidele nagu Spin Science, Dave Storm, DJ Meri, Ricky Inch, Kyka, Chris Mil, Direktor, Nighteyes, Jance jne. Lisaks Eestis loodud muusikale on Cabrio väljastanud muusikat ka mujalt (Hispaania, USA, Kanada, Shveits, Inglismaa, Venemaa, Makedoonia, Ungari jne). Kokku juba üle 35 väljaande, mis teeb  Cabriost ühe respekteerituma plaadifirma omas zhanris mitte ainult kodumaal, vaid ka mujal maailmas.